બધાં બહાર આવી ગયાં પછી શું થયું તેની ખબર પડતાં હવે આ ગાડીમાં આગળ નહીં જાવાય તેનો ખ્યાલ આવી ગયો. ત્યાં દૂર લીંમડાના ઝાડ પાછળ, ટેકરા ઉપર મંદિર તથા આશ્રમ દેખાણાં. લખુભાઈએ ચા પાણી અને પાથરણાંની વ્યવસ્થા થાય તે માટે બેચરભાઈ અને પશાભાઈને ત્યાં મોકલ્યા. ઓધવજીને સાથે લીધેલાં ગાંઠિયા અને જલેબીના પડીકાં ખોખાંમાંથી કાઢવા બેસાડ્યો. ચા નાસ્તો પત્યા પછી બધાં શાંત પડ્યાં. વડિલોએ મસલત કરીને વેવાઈને તાર મોકલીએ તેવો નીવેડો લાવ્યા. બે ઈન્ગ્લિશ જાણતા છોકરા જસવંત અને નારણને તળાજા ગામમાં મોકલ્યા.